钦定古今图书集成/明伦汇编/官常典/第616卷 > 王宗显
## 钦定古今图书集成/明伦汇编/官常典/第616卷 > 王宗显

按《明外史》本传：“宗显，和州人，侨寓严州。胡大海克严
州，得宗显，礼遇之。及进攻婺州不克，城兰谿而守之，
置宗显幕中。太祖以婺州久不下，亲视师，师壁兰谿，
大海以宗显见太祖曰：‘我乡里也’。因命至婺，城觇敌，
委寄甚密。宗显潜行客旧识家，尽得城中虚实及诸
将短长，还白太祖。太祖甚喜曰：‘我得婺，以尔为知府’。”
进攻城不即下。而枢密同佥甯安庆与守将帖木烈
思内贰，夜遣都事缒城诣军前请降，开东门纳兵，与
宗显所刺事合，城已下改婺州为宁越府，以宗显知
府事。宗显故儒者，博涉经史，于是首开郡学，聘名士
叶仪、宋濂为《五经》师，戴良为学正，吴沈、徐原等为训
导。自兵兴以来，学校久废，至是始闻弦诵之声。无不
忻悦。未几卒官。